A เล็งออกหุ้นกู้ไม่เกิน 3 พันลบ. ใช้คืนตราสารหนี้ระยะสั้น-ลงทุนโครงการ
บมจ.อารียา พรอพเพอร์ตี้ หรือ A เตรียมตราสารหนี้ระยะสั้น ประเภทตั๋วเงินระยะสั้น (Bill of exchange) มูลค่าคงค้างไม่เกิน 2 พันล้านบาท เพื่อลดต้นทุนทางการเงินของบริษัท อีกทั้งเตรียมเสนอบอร์ดพิจารณาออกหุ้นกู้ไม่เกิน 3 พันลบ.ใช้คืนตราสารหนี้ระยะสั้น-ลงทุนโครงการ
19 ม.ค. 2559

บริษัท อารียา พรอพเพอร์ตี้ จำกัด (มหาชน) หรือ A ระบุว่า ที่ประชุมคณะกรรมการบริษัทเมื่อวานนี้(18 ม.ค.) มีมติให้ออกและเสนอขายตราสารหนี้ระยะสั้น ประเภทตั๋วเงินระยะสั้น (Bill of exchange) มูลค่าคงค้างไม่เกิน 2 พันล้านบาท เพื่อเป็นเครื่องมือทางการเงินที่ช่วยลดต้นทุนทางการเงินของบริษัท เนื่องจากอัตราดอกเบี้ยของตั๋วแลกเงินต่ำกว่าอัตราดอกเบี้ยจากการกู้โครงการ
นอกจากนี้ยังมีมติให้นำเสนอต่อที่ประชุมวิสามัญผู้ถือหุ้นครั้งที่ 1/2559  ในวันที่ 23 ก.พ. เพื่อพิจารณาอนุมัติการออกและเสนอขายหุ้นกู้ วงเงินไม่เกิน 3 พันล้านบาท ในรูปสกุลเงินบาทหรือสกุลต่างประเทศในจำนวนเทียบเท่า เพื่อใช้ชำระคืนหนี้ตราสารหนี้ระยะสั้นทั้งจำนวนหรือบางส่วน หรือเพื่อจัดหาเงินทุนสำหรับใช้ในการลงทุนโครงการ หรือใช้เป็นเงินทุนหมุนเวียนทั่วไปของบริษัท หรือเพื่อวัตถุประสงค์อื่นๆตามที่คณะกรรมการบริษัทเห็นสมควร โดยมีอัตราดอกเบี้ยขึ้นอยู่กับภาวะตลาดในขณะที่ออกและเสนอขายหุ้นกู้ในแต่ละครั้ง
อีกทั้ง ที่ประชุมคณะกรรมการบริษัท ยังนอมุติให้ซื้อสิทธิค่าที่ดินบริเวณ ถ.เสรีไท ต.คลองกุ่ม อ.คลองกุ่ม กรุงเทพฯ จากบริษัท เดอะ รีเจ้นท์ การ์เด้นโฮม จำกัด และอนุมัติซื้อทรัพย์สินจากธนาคารกรุงไทย จำกัด (มหาชน) หรือ KTB มูลค่าไม่เกิน 70 ล้านบาทด้วย
 
 